﻿ Csak 16 éven felüliek láthatják A szépség és a szörnyeteget - Magyar Nemzet
2017. március 7., kedd 18:11, frissítve: kedd 18:16
A szaktárca azután döntött a 16 éves korhatár elrendeléséről, hogy Vitalij Milonov befolyásos ultrakonzervatív politikus a film betiltásáért indított petíciót. A filmet március 16-tól játsszák az orosz mozik.
A RIA Novoszty orosz hírügynökség által múlt szombaton közzétett levél szerint Milonov azért tiltakozott a Disney-film vetítése ellen, mert az „nyíltan és szégyentelenül propagálja a bűnt és a szexuális perverziót egy gyermekmese álruhájába rejtve”.
Oroszországban – Milonov kezdeményezésére – elsőként 2011-ben, Szentpéterváron fogadta el a helyi törvényhozás azt a jogszabályt, amely tiltja és bünteti a homoszexualitás „népszerűsítését” a kiskorúak körében, gyakorlatilag a melegek nyilvános megjelenését. Ez 2012-ben lépett hatályba.
Bírálták a jogvédők
Az orosz törvényhozás 2013-ban követte a szentpétervári példát, amikor elfogadta a jogvédők által élesen bírált törvényt, így az szerte Oroszországban hatályos lett. Megfogalmazásából adódóan a törvény a legkülönfélébb esetekre alkalmazható, például könnyű célponttá teszi a meleg és leszbikus tanárokat Oroszországban, mivel ők közvetlenül gyerekekkel foglalkoznak.
Milonov, aki a leszbikus, meleg, biszexuális és transznemű (LMBT) közösség tagjait megillető jogok ellenzésére építette fel politikai karrierjét, tavaly bekerült a duma képviselői közé.
Az amerikai musical rendezője, Bill Condon még a film Los Angeles-i premierje előtt fedte fel az Attitude című brit melegmagazinnak adott interjúban, hogy a tündérmese figurái közül LeFou (Josh Gad), Gaston (Luke Evans) kísérője és fegyverhordozója gyengéd érzelmeket táplál gazdája iránt, és próbál megküzdeni a szerelem és a csodálat között váltakozó érzelmeivel.
A rendező akkor úgy fogalmazott, hogy a Disney-filmek történetében A szépség és a szörnyetegben lesz az „első kizárólagosan melegjelenet”.
Az elmúlt napokban egy alabamai autós mozi is úgy döntött, hogy nem fogja vetíteni a produkciót, amelyben Emma Stone alakítja a fiatal lányt, aki beleszeret a sötét titkokat rejtegető szörnybe.
A filmet március 23-tól vetítik a magyar mozikban.
moziA szépség és a szörnyeteg